《秋日闲中戏呈杨志道长官》
明代·苏葵

竹影移阴过院迟，日长人困漫支颐。寒蝉抱叶初偏聒，社燕穿帘惯又辞。

无奈兴亡嫌读史，拙于美剌懒寻诗。不知谁解如黄绮，须就高山一局棋。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。